รายงานสายสังคม ปรับเพิ่มเบี้ยคนพิการเป็น 1,000 บาท
รายงานสายสังคม ปรับเพิ่มเบี้ยคนพิการเป็น 1,000 บาทที่ประชุมคณะรัฐมนตรีมีมติเห็นชอบปรับเพิ่มเบี้ยคนพิการเป็น 1,000 บาทต่อคนต่อเดือน เพื่อให้สอดคล้องกับภาวะค่าครองชีพในปัจจุบันและแบ่งเบาภาระค่าใช้จ่ายในชีวิตประจำวันของคนพิการได้ พร้อมทั้งยังมีมาตรการต่างๆ ที่มุ่งหวังยกระดับคุณภาพชีวิตคนพิการให้ดีขึ้น รัฐบาลให้ความสำคัญในการส่งเสริมสิทธิ โอกาส และความเสมอภาคอย่างเท่าเทียมของคนพิการ พัฒนาศักยภาพคนพิการในทุกมิติ ให้มีความเข้มแข็งทั้งร่างกายและจิตใจ อยู่ในสังคมอย่างภาคภูมิใจ ซึ่งสอดคล้องที่องค์การสหประชาชาติ ที่ต้องการมุ่งให้ไทยเป็น สังคมแห่งโอกาสสอดคล้องกับอนุสัญญาว่าด้วยสิทธิคนพิการ ที่ส่งเสริมพิทักษ์สิทธิและรับรองให้คนพิการมีหลักประกันในสิทธิเสรีภาพ และศักดิ์ศรีความเป็นมนุษย์อย่างเสมอภาคทัดเทียมกับบุคคลทั่วไปที่ รวมถึงยังได้เน้นดูแลคนพิการทั้งโครงสร้างพื้นฐานและเชิงสังคม สร้างสังคมที่ปราศจากอุปสรรคไม่ว่าจะสภาพแวดล้อม ข้อมูลและการสื่อสาร กฎระเบียบ หรือทัศนคติของคนในสังคม  ล่าสุดที่ประชุมคณะรัฐมนตรียังได้ อนุมัติเพิ่มเบี้ยผู้พิการเป็น 1,000 บาท ต่อคนต่อเดือน เพื่อให้สอดคล้องกับภาวะค่าครองชีพในปัจจุบัน เพราะจะสามารถช่วยแบ่งเบาภาระค่าใช้จ่ายในชีวิตประจำวันของคนพิการได้นางธนาภรณ์ พรมสุวรรณ อธิบดีกรมส่งเสริมและพัฒนาคุณภาพชีวิตคนพิการ กระทรวงการพัฒนาสังคมและความมั่นคงของมนุษย์ กล่าวว่า  สถานะทางการเงินของผู้พิการจากการสำรวจพบว่าส่วนใหญ่อาศัยอยู่ในพื้นที่ชนบทและมีรายได้น้อยมาก เฉลี่ยเดือนละ 4,326 บาท การปรับปรุงเบี้ยผู้พิการให้ตอบสนองความต้องการที่จำเป็นจะช่วยให้ผู้พิการมีคุณภาพชีวิตที่ดีขึ้น  ทั้งนี้เบี้ยผู้พิการดังกล่าวจะเริ่มจ่ายตั้งแต่ 1 ตุลาคม 2563 ให้แก่ผู้พิการที่มีบัตรประจำตัวผู้พิการและผ่านคุณสมบัติการลงทะเบียนเพื่อสวัสดิการแห่งรัฐ ใช้งบประมาณผ่านกองทุนประชารัฐสวัสดิการเพื่อเศรษฐกิจฐานรากและสังคม ปีงบประมาณ 2564นอกจากนี้ รัฐบาลยังพร้อมขับเคลื่อนนโยบายเพื่อให้คนพิการมีคุณภาพชีวิตที่ดีขึ้น การส่งเสริมให้คนพิการสามารถเข้าถึง สิทธิ สวัสดิการ การใช้ประโยชน์จากสิ่งอำนวยความสะดวก เช่น ให้ทุกส่วนราชการสร้างสิ่งอำนวยความสะดวกให้แก่คนพิการ เช่น ทางลาดขึ้นลงอาคาร ให้กระทรวงมหาดไทยและหน่วยงานที่เกี่ยวข้องพิจารณากำหนดหลักเกณฑ์การออกแบบอาคารเพื่ออำนวยความสะดวกให้แก่คนพิการ โดยกำหนดให้เป็นเงื่อนไขในการขออนุญาตก่อสร้างอาคาร การสร้างอาชีพ พม.จัดทำบัญชีคนพิการโดยแยกประเภทตามความพิการ คุณวุฒิเฉพาะด้านของคนพิการ เพื่อเป็นข้อมูลในการจ้างงานคนพิการในหน่วยงานของรัฐและการทำงานที่บ้าน  การคุ้มครองแรงงานคนพิการและส่งเสริมการมีงานทำและอาชีพอิสระ การยกระดับศูนย์บริการคนพิการระดับจังหวัดและทั่วไป และการสร้างเจตคติที่ดีของสังคมต่อคนพิการ ทั้งนี้ต้องอาศัยความร่วมมือทั้งภาครัฐ เอกชน เครือข่ายคนพิการในทุกมิติร่วมมือขับเคลื่อนร่วมกันต่อไป